b'\n_START_ARTICLE_\nProtipape\xc5\xbe Novacijan\n_START_SECTION_\n\xc5\xbdivljenjepis\n_START_PARAGRAPH_\nManj\xc5\xa1a skupina rimskih kristjanov, ki ni bila zadovoljna z izvolitvijo Kornelija za pape\xc5\xbea, se je odlo\xc4\x8dila za rimskega duhovnika Novacijana in ga postavila za protipape\xc5\xbea. Bil je nadarjen teolo\xc5\xa1ki pisatelj, predvsem znan po svojem spisu o Sveti Trojici, ki je prvi kr\xc5\xa1\xc4\x8danski teolo\xc5\xa1ki spis v latin\xc5\xa1\xc4\x8dini. Z njim so imeli te\xc5\xbeave \xc5\xa1e Kornelijevi nasledniki Lucij I., \xc5\xa0tefan I. in Sikst II..\n_START_SECTION_\nNauk \xe2\x80\x93 velika strogost\n_START_PARAGRAPH_\nS Kornelijem je posebej pri\xc5\xa1el navzkri\xc5\xbe glede vpra\xc5\xa1anja padlih v Decijevem preganjanju. \xc5\xa0lo je za tri najve\xc4\x8dje grehe: odpad od vere, umor in pre\xc5\xa1u\xc5\xa1tvo. Nasproti Korneliju je zagovarjal zelo strogo stali\xc5\xa1\xc4\x8de, da ni le gre\xc5\xa1no in nedovoljeno padle sprejemati nazaj v Cerkev, ampak, da Cerkev sploh nima pravice nekomu za tako velik greh podeliti odpu\xc5\xa1\xc4\x8danja. Skupaj s svojimi prista\xc5\xa1i je ustanovil Cerkev \xc4\x8distih; ti so vsakogar, ki se jim je pridru\xc5\xbeil, ponovno krstili. Sinoda v Rimu 251 je Novacijana in njegove prista\xc5\xa1e izob\xc4\x8dila iz Cerkve, obenem pa ponovno poudarila, tako kot desetletja pred tem proti montanizmu, ki ga je posebno zagovarjal pisatelj Tertulijan, da so vsi, tudi najve\xc4\x8dji grehi, po primerni pokori in duhovni\xc5\xa1ki odvezi, odpustljivi._NEWLINE_Ciprijan in Kornelij sta se z zdru\xc5\xbeenimi mo\xc4\x8dmi borila zoper novacijanstvo; kljub temu se je herezija \xc5\xa1irila po cesarstvu in obdr\xc5\xbeala skozi ve\xc4\x8d stoletij. Novacijan je ustvaril lastno cerkveno organizacijo z lastnimi \xc5\xa1kofi. Podoben nauk kot montanisti so u\xc4\x8dili v poznej\xc5\xa1ih stoletjih katari, albi\xc5\xbeani in bogomili.\n_START_SECTION_\nSmrt\n_START_PARAGRAPH_\nMed preganjanjem kristjanov od 251 do 253 je Novacijan pobegnil iz Rima. Cerkveni zgodovinar Sokrat (okrog 445) poro\xc4\x8da, da je Novacijan pretrpel mu\xc4\x8deni\xc5\xa1tvo 258 pod rimskim cesarjem Valerijanom. Zdi se, da to potrjuje najdba napisa na pokopali\xc5\xa1\xc4\x8du blizu Svetega Lovrenca leta 1932, kjer pi\xc5\xa1e:\xc2\xa0\xc2\xbbNovatiano martyri\xc2\xab\xc2\xa0(Novacijanu mu\xc4\x8dencu).'